Πυραλίδες

Οι **πυραλίδες** (*Pyralidae*) είναι οικογένεια εντόμων της τάξεως λεπιδόπτερα. Σε πολλές (ιδίως παλαιότερες) ταξινομήσεις, η οικογένεια *Crambidae* ενσωματώνεται στις πυραλίδες ως υποοικογένειά τους, καθιστώντας τις πυραλίδες μία από τις μεγαλύτερες οικογένειες των λεπιδόπτερων. Μεταγενέστερα, οι Eugene G. Munroe και Maria Alma Solis διατηρούν τις *Crambidae* ως ξεχωριστή οικογένεια και την εντάσσουν μαζί με τις πυραλίδες στην *υπεροικογένεια* πυραλοειδή. Η οικογένεια εισάχθηκε το 1809 από τον Λατρέιγ.

Το άνοιγμα των πτερύγων των μικρού και μεσαίου μεγέθους ειδών είναι συνήθως μεταξύ 9 και 37 χιλιοστόμετρα. Τα μορφολογικά χαρακτηριστικά διαφέρουν επίσης αρκετά.

Οι πυραλίδες έχουν περίπου 6.150 γνωστά είδη, που συναντώνται σε όλη τη Γη, πολλά από αυτά και στην Ελλάδα. Υποδιαιρούνται στις εξής 5 υποοικογένειες:

* Χρυσαυγίνες (*Chrysauginae*), με περίπου 400 είδη, ιδίως της Νότιας και Κεντρικής Αμερικής.
* Γαλεριίνες (*Galleriinae*), με περίπου 300 είδη και παγκόσμια κατανομή.
* Πυραλίνες (*Pyralinae*), με περίπου 900 είδη, κυρίως του Παλαιού Κόσμου.
* Επιπασχιίνες (*Epipaschiinae*), με περισσότερα από 550 είδη των τροπικών περιοχών και της εύκρατης ζώνης πλην Ευρώπης.
* Φυκιτίνες (*Phycitinae*), με περίπου 4.000 είδη, που κατατάσσονται σε περισσότερα από 600 γένη, και παγκόσμια κατανομή.

## Σχέση με τον άνθρωπο
Τα περισσότερα είδη είναι οικονομικώς αδιάφορα για τον άνθρωπο, αλλά πολλά αποτελούν οικονομικώς σημαντικά επιβλαβή έντομα, όπως οι κάμπιες των ειδών *[[Galleria mellonella]]* και *[[Achroia grisella]]* (υποοικογένεια γαλεριίνες). Αυτές οι κάμπιες είναι και στη φύση «λεηλάτες» των κυψελών των μελισσών. Ωστόσο από την άλλη εκτρέφονται και από τον άνθρωπο σε μεγάλους αριθμούς ως ζωντανή τροφή για κατοικίδια ωδικά πτηνά και άλλα μικρά κατοικίδια ζώα, αλλά και ως δόλωμα στο ψάρεμα, ιδίως των ψαριών των ποταμών και λιμνών.

Αξιοσημείωτα για τις τροφικές προτιμήσεις των προνυμφών τους είναι μεταξύ άλλων και τα ακόλουθα είδη:

* *Arcola malloi* &ndash; χρησιμεύει στη βιολογική καταπολέμηση του ζιζανίου *[[Alternanthera philoxeroides]]* («αλιγατορόχορτο»).
* *[[Cadra cautella]]* ή «αμυγδαλόσκωρος» &ndash; τρώει αποθηκευμένα δημητριακά και ξηρούς καρπούς, και πλέον έχει εξαπλωθεί σχεδόν σε όλη τη Γη.
* *Cadra calidella* &ndash; παρόμοια με το προηγούμενο.
* *[[Cadra figulilella]]* &ndash; τρώει τη σταφίδα και άλλους αποξηραμένους καρπούς. Σήμερα έχει εξαπλωθεί σε σχεδόν όλη τη Γη.
* *[[Ephestia elutella]]* &ndash; τρώει ξηρά φυτικά προϊόντα, όπως τα καπνά και το κακάο, σε αποθήκες. Ιθαγενές της Ευρώπης, έχει εξαπλωθεί και αλλού.
* *[[Etiella behrii]]* &ndash; τρώει αποθηκευμένα όσπρια στη νοτιοανατολική Ασία και την Αυστραλία.
* *[[Plodia interpunctella]]* και *[[Ephestia kuehniella]]* &ndash; τρώνε αποθηκευμένο αλεύρι, σιτηρά και μπαχαρικά.
* *[[Aglossa pinguinalis]]* &ndash; τρέφεται με ζωικό λίπος και άλλα λιπαρά/ελαιώδη τρόφιμα.
* *Elasmopalpus lignosellus* &ndash; τρέφεται με τα στελέχη του καλαμποκιού (*Zea mays*) στην τροπική και υποτροπική Αμερική, ενώ έχει εισβάλει και στη Χαβάη.
* *Macalla thyrsisalis* &ndash; τρώει τα φύλλα του δέντρου *[[Swietenia]]*, από το οποίο παράγεται το ακριβό ξύλο μαόνι.
* *[[Pyralis farinalis]]* &ndash; τρώει αποθηκευμένα σιτηρά, αλεύρι και άλλα δημητριακά. Πλέον έχει εξαπλωθεί σχεδόν σε όλο τον κόσμο.
* *Pempelia heringii* &ndash; τρώει μήλα και αχλάδια στην Ανατολική Ασία.
* *Pococera robustella* &ndash; τρώει τα φύλλα των πεύκων στην ανατολική Βόρεια Αμερική.
* *[[Corcyra cephalonica]]* &ndash; τρέφεται με αποθηκευμένο ρύζι, αλεύρι και άλλα δημητριακά.
* *[[Cactoblastis cactorum]]* &ndash; καταστρέφει τις φραγκοσυκιές.
* *Dioryctria amatella* &ndash; τρώει τα κουκουνάρια και τα τρυφερά βλαστάρια των πεύκων στα νότια μέρη της Βόρειας Αμερικής.
* *[[Paralipsa gularis]]* &ndash; τρώει αποθηκευμένα κάρυα και δρύπες.
* *[[Homoeosoma nebulella]]* &ndash; τρέφεται με ηλιόσπορο στην Ευρώπη και τις γύρω περιοχές.

## Παραπομπές


## Εξωτερικοί σύνδεσμοι

* Solis, M. Alma (2007): «Phylogenetic studies and modern classification of the Pyraloidea (Lepidoptera)» , *Revista Colombiana de Entomología*, τόμος **33** (1), σσ. 1-8
*